งดจัดกิจกรรมวันมาฆบูชา ณ พุทธมณฑล แต่วัดต่างๆ จัดได้ตามความเหมาะสม ขอให้ปฏิบัติตามมาตรการป้องกันการแพร่ระบาดโควิด-19 อย่างเคร่งครัด
นายอนุชา นาคาศัย รัฐมนตรีประจำสำนักนายกรัฐมนตรี ในฐานะกำกับดูแล สำนักงานพระพุทธศาสนาแห่งชาติ เปิดเผยว่า วันมาฆบูชา ประจำปี 2564 ตรงกับวันที่ 26 กุมภาพันธ์นี้  ซึ่งถือว่าเป็นวันสำคัญทางพระพุทธศาสนาของไทย ในทุกปีรัฐบาลโดยสำนักงานพระพุทธศาสนาแห่งชาติ ร่วมกับคณะสงฆ์ หน่วยงานทั้งภาครัฐและเอกชน จัดงานสัปดาห์ส่งเสริมการเผยแผ่พระพุทธศาสนา เนื่องในเทศกาลวันมาฆบูชา ณ พุทธมณฑล และวัดต่างๆ ทั่วประเทศ แต่เนื่องจากสถานการณ์การแพร่ระบาดของโรคโควิด-19  มหาเถรสมาคม จึงมีมติให้พุทธมณฑล งดจัดกิจกรรมดังกล่าว ในส่วนของวัดต่างๆ ในเขตกรุงเทพมหานคร หรือส่วนภูมิภาค การพิจารณาจะจัดหรืองดจัดกิจกรรม ทั้งพิธีเวียนเทียน การแสดงพระธรรมเทศนา หรือการทำบุญใส่บาตรให้ปฎิบัติตามมาตรการป้องกันโรคของแต่ละพื้นที่ด้วย กรณีที่มีประชาชนไปเวียนเทียนที่วัด ขอให้วัดจัดให้เวียนเทียนเป็นรอบๆ ไป ตามจำนวนที่เห็นว่าเหมาะสมนอกจากนี้ได้จัดกิจกรรมเวียนเทียนออนไลน์ โดยทำได้ง่ายๆ ที่บ้านผ่านทาง www.มาฆบูชาเวียนเทียนออนไลน์.com รัฐมนตรีประจำสำนักนายกรัฐมนตรี ได้เชิญชวนพุทธศาสนิกชน ละความชั่ว ทำความดีเจริญจิตภาวนาอยู่ที่บ้านและน้อมนำหลักธรรมคำสอนทางพระพุทธศาสนา มาปรับใช้ในชีวิตประจำวัน  โดยให้ทำบุญเวียนเทียนผ่านออนไลน์ หรือไปทำบุญที่วัดใกล้บ้าน โดยปฏิบัติตามประกาศของกระทรวงสาธารณสุขอย่างเคร่งครัด